CELEX: 32013D0036(01)
Language: fi
Date: 2013-09-26 00:00:00
Title: 2013/646/EU: Euroopan keskuspankin päätös, annettu 26 päivänä syyskuuta 2013 , eurojärjestelmän rahoitusoperaatioihin sekä vakuuskelpoisuuteen liittyvistä väliaikaisista lisätoimenpiteistä (EKP/2013/36)

12.11.2013   
            
            
               FI
            
            
               Euroopan unionin virallinen lehti
            
            
               L 301/13
            
         EUROOPAN KESKUSPANKIN PÄÄTÖS,
   annettu 26 päivänä syyskuuta 2013,
   eurojärjestelmän rahoitusoperaatioihin sekä vakuuskelpoisuuteen liittyvistä väliaikaisista lisätoimenpiteistä
   (EKP/2013/36)
   (2013/646/EU)
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 3.1 artiklan ensimmäisen luetelmakohdan sekä 12.1, 14.3 ja 18.2 artiklan,
   ottaa huomioon eurojärjestelmän rahapolitiikan välineistä ja menettelyistä 20 päivänä syyskuuta 2011 annetut suuntaviivat EKP/2011/14 (1) ja omassa käytössä olevien valtion takaamien kattamattomien pankkien joukkovelkakirjojen käyttämistä vakuutena eurojärjestelmän rahapoliittisissa operaatioissa koskevista säännöistä 20 päivänä maaliskuuta 2013 annetun päätöksen EKP/2013/6 (2),
   ottaa huomioon eurojärjestelmän rahoitusoperaatioihin sekä vakuuskelpoisuuteen liittyvistä väliaikaisista lisätoimenpiteistä ja suuntaviivojen EKP/2007/9 muuttamisesta 20 päivänä maaliskuuta 2013 annetut suuntaviivat EKP/2013/4 (3) sekä Kyproksen tasavallan liikkeeseen laskemien tai täysimääräisesti takaamien jälkimarkkinakelpoisten velkainstrumenttien vakuuskelpoisuutta koskevista väliaikaisista toimenpiteistä 5 päivänä heinäkuuta 2013 annetun päätöksen EKP/2013/22 (4),
   sekä katsoo seuraavaa:
   
               (1)
            
            
               Euroopan keskuspankkijärjestelmän ja Euroopan keskuspankin perussäännön 18.1 artiklassa määrätään, että Euroopan keskuspankki (EKP) ja niiden jäsenvaltioiden kansalliset keskuspankit, joiden rahayksikkö on euro (jäljempänä ’kansalliset keskuspankit’), voivat tehdä luottotoimia luottolaitosten ja muiden markkinaosapuolten kanssa ja että luottoa annettaessa vakuuksien on oltava riittävät. Yleisehdot, joiden perusteella EKP ja kansalliset keskuspankit ovat valmiita toteuttamaan luottotoimia, mukaan lukien eurojärjestelmän luottotoimissa käytettävien vakuuksien vakuuskelpoisuusvaatimukset, määritellään suuntaviivojen EKP/2011/14 liitteessä I, jota on tarkistettu omassa käytössä olevien valtion takaamien kattamattomien pankkien joukkovelkakirjojen käyttämistä vakuutena eurojärjestelmän rahapoliittisissa operaatioissa koskevien sääntöjen osalta päätöksellä EKP/2013/6.
            
         
               (2)
            
            
               Suuntaviivojen EKP/2011/14 liitteessä I olevan 1.6 kohdan mukaan EKP:n neuvosto voi milloin tahansa muuttaa niitä välineitä, ehtoja, vaatimuksia ja menettelyjä, joilla eurojärjestelmän rahapoliittisia operaatioita toteutetaan.
            
         
               (3)
            
            
               Suuntaviivoissa EKP/2013/4 ja päätöksessä EKP/2013/22 säädettiin eurojärjestelmän luottotoimissa hyväksyttäviä vakuuksia koskevista väliaikaisista lisätoimenpiteistä.
            
         
               (4)
            
            
               EKP:n neuvosto päätti 17 päivänä heinäkuuta 2013 tehostaa edelleen riskienhallintakehystään tarkistamalla eurojärjestelmän rahapoliittisissa operaatioissa hyväksyttäviin vakuuksiin sovellettavia kelpoisuusvaatimuksia ja aliarvostuksia sekä hyväksymällä tiettyjä lisätoimenpiteitä riskienhallintakehyksen yhtenäisyyden ja käytännön toimeenpanon parantamiseksi. Eräät näistä päätöksistä vaikuttavat suuntaviivoissa EKP/2013/4 säädettyihin eurojärjestelmän rahoitusoperaatioihin sekä vakuuskelpoisuuteen liittyviin väliaikaisiin lisätoimenpiteisiin, erityisesti niiden nojalla hyväksyttyihin omaisuusvakuudellisiin arvopapereihin sovellettaviin markkina-arvon aliarvostuksiin ja hallinnoinnin jatkuvuutta koskeviin sääntöihin.
            
         
               (5)
            
            
               EKP:n neuvosto on päättänyt lisäksi muuttaa muihin lainasaamisiin eurojärjestelmän tilapäisen vakuuskehyksen mukaisesti sovellettavia vakuuskelpoisuusvaatimuksia.
            
         
               (6)
            
            
               Johdanto-osan 4 ja 5 kappaleessa mainituista päätöksistä tulisi säätää EKP:n päätöksellä,
            
         ON HYVÄKSYNYT TÄMÄN PÄÄTÖKSEN:
   1 artikla
   Eräisiin suuntaviivojen EKP/2013/4 säännöksiin tehtävät muutokset
   1.   Tässä päätöksessä vahvistettuja sääntöjä eurojärjestelmän rahapoliittisten operaatioiden toteuttamisesta sekä vakuuksien vakuuskelpoisuusvaatimuksista sovelletaan yhdessä eurojärjestelmän rahapolitiikan välineitä ja menettelyitä koskevien muiden eurojärjestelmän säädösten, erityisesti suuntaviivojen EKP/2013/4 kanssa.
   2.   Mikäli tämä päätös ja suuntaviivat EKP/2013/4 ja/tai niiden täytäntöön panemiseksi toteutetut kansalliset toimenpiteet poikkeavat toisistaan, sovelletaan tätä päätöstä. Kansalliset keskuspankit soveltavat edelleen suuntaviivojen EKP/2013/4 kaikkia säännöksiä muuttamattomina, ellei tässä päätöksessä toisin säädetä.
   2 artikla
   Tilapäisen kehyksen nojalla hyväksyttävien omaisuusvakuudellisten arvopaperien aliarvostukset
   1.   Suuntaviivojen EKP/2013/4 3 artiklan 1 kohdassa mainittuihin omaisuusvakuudellisiin arvopapereihin sovelletaan seuraavia markkina-arvon aliarvostusprosentteja:
   
               a)
            
            
               10 prosenttia, jos niillä on kaksi vähintään ”yhden A:n” luottoluokitusta (5);
            
         
               b)
            
            
               22 prosenttia, jos niillä ei ole kahta vähintään ”yhden A:n” luottoluokitusta.
            
         2.   Suuntaviivojen EKP/2013/4 3 artiklan 5 kohdassa mainittuihin omaisuusvakuudellisiin arvopapereihin sovelletaan 22 prosentin suuruista markkina-arvon aliarvostusta.
   3 artikla
   Hallinnoinnin jatkuvuutta koskevat säännöt
   1.   Suuntaviivojen EKP/2013/4 3 artiklan 6 kohdan soveltamiseksi ”hallinnoinnin jatkuvuutta koskevilla säännöillä” on jäljempänä 2 kohdassa esitetty merkitys.
   2.   ’Hallinnoinnin jatkuvuutta koskevilla säännöillä’ tarkoitetaan omaisuusvakuudellista arvopaperia koskevissa oikeudellisissa asiakirjoissa olevia säännöksiä, jotka sisältävät sääntöjä joko sijaan tulevasta hallinnoijasta tai tämän nimittämiseen johtavassa prosessissa avustavasta tahosta eli ”fasilitoijasta” (jos sijaan tulevaa hallinnoijaa koskevia sääntöjä ei ole). Jos sääntöjä fasilitoijasta on annettu, se olisi nimettävä, ja sen tehtäväksi olisi annettava löytää sopiva sijaan tuleva hallinnoija 60 päivän kuluessa tehtäväksiannosta, jotta omaisuusvakuudellisen arvopaperin tuotot voidaan maksaa sovittuna ajankohtana. Tällaisissa säännöissä on määrättävä myös tilanteista, joissa hallinnoija korvataan joko luottoluokituksen ja/tai jonkin muun syyn perusteella (esimerkiksi nykyisen hallinnoijan laiminlyödessä velvoitteensa) ja joissa käynnistetään prosessi sijaan tulevan hallinnoijan nimittämiseksi.
   3.   Omaisuusvakuudelliset arvopaperit, joille on laadittu suuntaviivojen EKP/2013/4 mukaiset hallinnoinnin jatkuvuutta koskevat säännöt ja jotka olivat vakuuskelpoisten omaisuuserien listalla ennen tämän päätöksen voimaantuloa, ovat vakuuskelpoisia yhden vuoden ajan tämän päätöksen voimaantulosta.
   4 artikla
   Muiden lainasaamisten hyväksymistä koskevien sääntöjen muuttaminen
   Suuntaviivojen EKP/2013/4 4 artiklan 3 kohdassa mainituissa poikkeustapauksissa kansalliset keskuspankit voivat EKP:n neuvoston suostumuksen saatuaan hyväksyä lainasaamisia
   
               a)
            
            
               sellaisten vakuuskelpoisuusvaatimusten ja riskienhallintamenetelmien mukaisesti, joita jokin toinen kansallinen keskuspankki on vahvistanut suuntaviivojen EKP/2013/4 4 artiklan 1 ja 2 kohdan nojalla;
            
         
               b)
            
            
               jos näihin lainasaamisiin sovelletaan jonkin muun jäsenvaltion kuin sen jäsenvaltion lainsäädäntöä, johon lainasaamisen hyväksyvä kansallinen keskuspankki on sijoittautunut;
            
         
               c)
            
            
               jotka sisältyvät lainasaamisten ryhmään tai joilla on vakuutena kiinteistövarallisuutta, jos lainasaamiseen tai asianomaiseen velalliseen (tai mahdolliseen takaajaan) sovelletaan jonkin muun EU:n jäsenvaltion kuin sen jäsenvaltion lainsäädäntöä, johon lainasaamisen hyväksyvä kansallinen keskuspankki on sijoittautunut.
            
         5 artikla
   Voimaantulo
   Tämä päätös tulee voimaan 1 päivänä lokakuuta 2013.
   Sen 4 artiklaa sovelletaan 1 päivästä tammikuuta 2014.
   
      Tehty Frankfurt am Mainissa 26 päivänä syyskuuta 2013.
      
         
            EKP:n puheenjohtaja
         
         Mario DRAGHI
      
   
   
      (1)  EUVL L 331, 14.12.2011, s. 1.
   
      (2)  EUVL L 95, 5.4.2013, s. 22.
   
      (3)  EUVL L 95, 5.4.2013, s. 23.
   
      (4)  EUVL L 195, 18.7.2013, s. 27.
   
      (5)  Yhden A:n luokituksella tarkoitetaan vähintään Moody’sin luokitusta ”A3”, Fitch tai Standard & Poor’sin luokitusta ”A–” tai DBRS:n luokitusta ”AL”.